ཐེངས་འདིའི་དབྱར་སྦྱོང་འཛིན་གྲྭར་སྐད་བརྡ་རིག་པའི་རྨང་གཞི་དང་སྐད་ཆའི་ཡུལ་དངོས་རྟོག་ཞིབ།རྒྱ་བོད་སྐད་བརྡའི་ཞིབ་འཇུག་བཅས་ཀྱི་སློབ་ཁྲིད་ནང་དོན་ཆེན་པོ་གསུམ་བཀོད་སྒྲིག་བྱས་ཡོད་པ་དང་།དེར་སྐད་བརྡ་རིག་པའི་འཇུག་སྒོ་དང་རྒྱལ་སྤྱིའི་སྒྲ་རྟགས།སྒྲ་གདངས་རིག་པའི་རྨང་གཞི།ཚོད་ལྟའི་སྒྲ་གདངས་རིག་པ།སྒྲ་རྒྱུད་རིག་པའི་རྨང་གཞི།ཡུལ་དངོས་རྟོག་ཞིབ་ཀྱི་སྦྱོང་བརྡར།རིག་གནས་དང་ཞིབ་བརྗོད་ཀྱི་ཟིན་བཀོད།སྐད་བརྡ་རིག་པའི་མཉེན་ཆས་བཀོལ་སྤྱོད།རྒྱ་བོད་སྐད་ཁོངས་ཀྱི་སྐད་ཆའི་ཆེད་དོན་ཞིབ་འཇུག་སོགས་ཀྱི་སློབ་ཁྲིད་འདུས།དབྱར་སྦྱོང་འཛིན་གྲྭའི་གཙོ་གནད་སློབ་ཁྲིད་དེ་ཡུལ་དངོས་རྟོག་ཞིབ་ཀྱི་སློབ་སྦྱོང་ནི་ཞིབ་འཇུག་པདང་སློབ་དཔོན་ཆེན་མོ་ཝང་ཏི་ཧོ་གཉིས་ཀྱིས་ཐུགས་འགན་བཞེས་ཤིང་།སློབ་མ་དག་དང་མཉམ་དུ་ཨེར་སུའུ་སྐད་ཀྱི་སྒྲ་གདངས་ཟིན་འགོད་དང་དབྱེ་ཞིབ་སོགས་ཀྱི་སློབ་སྦྱོང་ཐབས་ལམ་བརྒྱུད་དེ་སློབ་མའི་ལག་ལེན་གྱི་བྱང་ཚད་མཐོར་འདེགས་སུ་བཏང་།དབྱར་སྦྱོང་འཛིན་གྲྭའི་བར་གསེང་དུ་རིག་གཞུང་གླེང་སྟེགས་དང་སློབ་འབྲས་སྙན་ཞུ་སོགས་ཀྱི་རིག་གཞུང་བྱ་འགུལ་སྤེལ་བ་མ་ཟད།དབྱར་སྦྱོང་འཛིན་གྲྭའི་སློབ་མ་རྣམས་བོད་ཀྱི་སྐད་ཡིག་བགྲོ་གླེང་ཚོགས་འདུར་ཟུར་ཞུགས་བྱས་ཏེ་མཁས་པ་དག་གི་ཐུགས་དཀྱེལ་དང་རྣམ་དཔྱོད་ལ་ཉེ་བར་བཅར།བོད་ཀྱི་སྐད་ཡིག་བགྲོ་གླེང་ཚོགས་འདུ་སྐབས་གཉིས་པར་ཞུགས་པའི་སློབ་དཔོན་ཆེན་མོ་ཐུབ་བསྟན་ཕུན་ཚོགས་སོགས་ཆེད་མཁས་པ་གསུམ་དང་མིང་དུ་གྲགས་པའི་རྒྱ་བོད་སྐད་བརྡ་རིག་པ་བ།ཐེན་ཅིན་སློབ་གྲྭ་ཆེན་མོའི་སྐད་ཡིག་ཚན་རིག་ཞིབ་འཇུག་ལྟེ་གནས་ཀྱི་གདན་ཞུའི་སློབ་དཔོན་ཆེན་མོ་ཧྲི་ཞང་ཏུང་སོགས་ཀྱིས་རིག་གཞུང་འཆད་ཁྲིད་གནང་སྟེ་སློབ་མ་རྣམས་ལ་རིག་གཞུང་གི་གསོལ་སྟོན་གྱ་ནོམ་པ་བཤམས།